
KRETINGOS RAJONO SAVIVALDYBĖS ADMINISTRACIJOS
CIVILINĖS SAUGOS IR VIEŠOSIOS TVARKOS SKYRIAUS NUOSTATAI

I SKYRIUS      
BENDROSIOS NUOSTATOS

1. Kretingos rajono savivaldybės administracijos (toliau – Administracija) Civilinės saugos ir viešosios tvarkos skyrius (toliau – Skyrius) yra Administracijos struktūrinis padalinys, sprendžiantis jo kompetencijai priskirtus klausimus.
2. Skyrius savo veikloje vadovaujasi Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, kitais teisės aktais, Kretingos rajono savivaldybės (toliau – Savivaldybės) tarybos sprendimais, Savivaldybės mero potvarkiais, Administracijos direktoriaus įsakymais, Administracijos ir šiais nuostatais, kitais teisės aktais.
3. Skyrius yra tiesiogiai pavaldus Administracijos direktoriui, vykdo Savivaldybės tarybos sprendimus, Savivaldybės mero potvarkius, Savivaldybės administracijos direktoriaus įsakymus.
4. Skyrių steigia ir likviduoja, etatų skaičių ir pareigybes nustato, Skyriaus vedėją ir darbuotojus į darbą priima ir iš darbo atleidžia Administracijos direktorius, vadovaudamasis Lietuvos Respublikos įstatymais ir kitais teisės aktais.

II SKYRIUS
SKYRIAUS UŽDAVINIAI IR FUNKCIJOS

5. Pagrindiniai Skyriaus uždaviniai yra:
5.1. įgyvendinti Lietuvos Respublikos vietos savivaldos įstatymu nustatytas valstybines (valstybės perduotas savivaldybėms) funkcijas:
5.1.1. civilinės saugos;
5.1.2. valstybinės kalbos vartojimo ir taisyklingumo kontrolės;
5.2. įgyvendinti Lietuvos Respublikos vietos savivaldos įstatymu nustatytas savarankiškąsias savivaldybių funkcijas:
5.2.1. dalyvauti, bendradarbiauti užtikrinant viešąją tvarką, kuriant ir įgyvendinant nusikaltimų prevencijos priemones;
5.3. vadovaujantis Lietuvos Respublikos administracinių nusižengimų kodekso (toliau – LR ANK) ir Administracijos direktoriaus suteiktais įgaliojimais, pradėti administracinių nusižengimų teisenas, atlikti administracinių nusižengimų tyrimus, surašyti administracinių nusižengimų protokolus, ne teismo tvarka nagrinėti administracinių nusižengimų bylas;
5.4. pagal savo kompetenciją, taikant administracinio poveikio bei prevencines priemones, prižiūrėti kaip vykdomi teisės aktai, už kurių pažeidimą numatyta administracinė atsakomybė; 
5.5. tirti gautus skundus, pranešimus, pareiškimus skyriaus kompetencijos ribose;
5.6. vykdyti Administracijos pastatų gaisrinės saugos priežiūrą pagal gaisrinės saugos pagrindinius reikalavimus;
5.7. vykdyti Administracijos darbuotojų saugos ir sveikatos priežiūrą;
5.8. pagal kompetenciją koordinuoti Savivaldybės priešgaisrinės tarnybos veiklą.
6. Skyrius, įgyvendindamas jam pavestus uždavinius, atlieka šias funkcijas:
6.1. funkcijos civilinės saugos srityje:
6.1.1. atlieka galimų pavojų ir ekstremaliųjų situacijų rizikos analizę, rengia ir tikslina savivaldybės ekstremaliųjų situacijų valdymo planą, ekstremaliųjų situacijų prevencijos priemonių planą, civilinės saugos metų veiklos priemonių planą;
6.1.2. atlieka kompleksinius (planinius) ir tikslinius (neplaninius) civilinės saugos būklės patikrinimus ūkio subjektuose ir kitose įstaigose;
6.1.3. renka iš visų savivaldybėje esančių krizių valdymo ir civilinės saugos sistemos subjektų, gyventojų duomenis, reikalingus krizių valdymo ir civilinės saugos sistemos uždaviniams įgyvendinti ir Priešgaisrinės apsaugos ir gelbėjimo departamento direktoriaus nustatyta tvarka šiuos duomenis kaupia, tvarko ir teikia Priešgaisrinės apsaugos ir gelbėjimo departamentui;
6.1.4. vertina savivaldybės ūkio subjektų ir kitų įstaigų pasirengimą reaguoti į ekstremaliąsias situacijas;
6.1.5. organizuoja ir / ar dalyvauja civilinės saugos, dalyvauja priešgaisrinės saugos pratybose, mokymuose;
6.1.6. organizuoja Administracijos valstybės tarnautojų ir darbuotojų civilinės saugos mokymą;
6.1.7. organizuoja savivaldybės gyventojų švietimą civilinės, priešgaisrinės saugos klausimais;
6.1.8 dalyvauja nustatant kolektyvinės apsaugos statinių ir priedangų poreikį, organizuojant jų parinkimą, pažymėjimą ir parengimą;
6.1.9. dalyvauja Savivaldybės ekstremaliųjų situacijų operacijų centro veikloje ir organizuoja jų sprendimų įgyvendinimą;
6.1.10. informuoja Savivaldybės merą apie būtinybę perspėti ir informuoti gyventojus, valstybės ir savivaldybės institucijas ir įstaigas, kitas įstaigas ir ūkio subjektus apie gresiančią ar susidariusią ekstremaliąją situaciją, apie galimus ekstremaliosios situacijos padarinius ir priemones jiems pašalinti ir apsisaugojimo nuo ekstremaliosios situacijos būdus;
6.1.11. teisės aktuose nustatyta tvarka teikia savivaldybės institucijų ir įstaigų turimą informaciją apie įvykį, ekstremalųjį įvykį, ypatingą įvykį, ekstremaliąją situaciją;
6.1.12. dalyvauja rengiant tarpusavio pagalbos planus dėl materialinių išteklių pateikimo ir gyventojų evakavimo su kitų savivaldybių institucijomis ir įstaigomis;
6.1.13. atlieka kitas Lietuvos Respublikos krizių valdymo ir civilinės saugos įstatyme ir kituose teisės aktuose nustatytas su civilinės, priešgaisrinės saugos sistemos tikslų įgyvendinimu susijusias funkcijas;
6.2. funkcijos valstybinės kalbos vartojimo ir taisyklingumo kontrolės srityje:
6.2.1. kontroliuoja valstybinės kalbos vartojimą ir jos taisyklingumą Kretingos rajone;
6.2.2. tikrina, kaip Savivaldybės teritorijoje laikomasi Lietuvos Respublikos valstybinės kalbos įstatymo, Valstybinės lietuvių kalbos komisijos nutarimų ir kitų norminių teisės aktų, nustatančių valstybinės kalbos vartojimo ir taisyklingumo reikalavimus;
6.2.3. teikia Valstybinei lietuvių kalbos komisijai ir kitoms institucijoms siūlymus dėl norminių teisės aktų valstybinės kalbos vartojimo ir taisyklingumo klausimais tobulinimo;
6.2.4. pagal kompetenciją įvertina ir derina Administracijai pateiktų išorinės reklamos projektų tekstų atitiktį Lietuvos Respublikos valstybinės kalbos įstatymo ir kitų teisės aktų reikalavimams;
6.2.5. rengia raštus ir konsultuoja juridinius ir fizinius asmenis valstybinės kalbos vartojimo ir taisyklingumo klausimais;
6.3. funkcijos viešosios tvarkos srityje:
6.3.1. dalyvauja, bendradarbiauja su kitomis institucijomis užtikrinant viešąją tvarką ir įgyvendinant nusikaltimų bei administracinių nusižengimų prevencijos ir kontrolės programas;
6.3.2. organizuoja ir vykdo administracinių nusižengimų prevencines akcijas, kartu su kitų valstybės institucijų atstovais rengia prevencines nusikalstamų veikų ir administracinių nusižengimų mažinimo Savivaldybės teritorijoje priemones;
6.3.3. vykdo Administracijos direktoriaus įsakymu Skyriaus kompetencijai priskirtų administracinių nusižengimų kontrolę, organizuoja ir vykdo kontrolės ir prevencijos priemones, patikrinimus administraciniams teisės pažeidimams nustatyti ir užkardyti;
6.3.4. vadovaudamasis teisės aktais pagal savo kompetenciją nagrinėja fizinių ir juridinių asmenų skundus, pranešimus, prašymus bei pasiūlymus, rengia atsakymų projektus;
6.3.5. vadovaudamasis LR ANK ir Administracijos direktoriaus suteiktais įgaliojimais, renka įrodymus, pradeda administracinių nusižengimų teisenas, atlieka administracinių nusižengimų tyrimus, surašo administracinių nusižengimų protokolus, kontroliuoja administracinių nurodymų įvykdymą, nagrinėja ne teismo tvarka administracinių nusižengimų bylas, priima nutarimus, pildo duomenis Administracinių nusižengimų registre, rengia ataskaitas apie paskirtas ir sumokėtas baudas;
6.4. funkcijos darbų saugos ir sveikatos, gaisrinės saugos srityse:
6.4.1. instruktuoja Administracijos darbuotojus saugos ir sveikatos klausimais, rengia jiems mokymus, organizuoja periodinį darbuotojų sveikatos tikrinimą;
6.4.2. organizuoja ir atlieka nelaimingų atsitikimų darbe, nelaimingų atsitikimų pakeliui į darbą ar iš darbo tyrimus, pildo reikalingus dokumentus, pateikia juos teisės aktuose nustatyta tvarka kitoms institucijoms;
6.4.3. instruktuoja Administracijos darbuotojus gaisrinės saugos klausimais, organizuoja ir vykdo mokymus;
6.4.4. organizuoja Administracijos pastatų aprūpinimą pirminėmis gaisro gesinimo priemonėmis, periodinę gesintuvų, vidaus priešgaisrinio vandentiekio, garsinės signalizacijos patikrą;
6.5. pagal dokumentacijos plane priskirtas bylas, registruoja dokumentus, užtikrina dokumentų apskaitą dokumentų valdymo sistemoje (DVS) ar kitose teisės aktais nustatytose ir savivaldybės naudojamose dokumentų informacinėse sistemose, tinkamą dokumentų saugojimą, naikinimą ir perdavimą į archyvą;
6.6. rengia pagal kompetenciją Savivaldybės tarybos sprendimų, Mero potvarkių, Administracijos direktoriaus įsakymų ar kitų dokumentų, raštų, sutarčių projektus, vykdo viešųjų pirkimų procedūras;
6.7. pagal kompetenciją dalyvauja darbo grupių ir komisijų veikloje;
6.8. pagal kompetenciją koordinuoja Kretingos rajono savivaldybės Priešgaisrinės tarnybos veiklą;
6.9. vykdo kitas Savivaldybės tarybos sprendimais, Savivaldybės mero potvarkiais, Administracijos direktoriaus įsakymais Skyriui priskirtas funkcijas, įpareigojimus bei pavedimus.

III SKYRIUS
SKYRIAUS TEISĖS

7. Skyrius, įgyvendindamas jam pavestus uždavinius ir atlikdamas funkcijas, turi teisę:
7.1. nustatyta tvarka gauti reikalingą informaciją ir dokumentus iš Savivaldybės tarybos, Savivaldybės mero, Administracijos direktoriaus, Administracijos struktūrinių padalinių, Savivaldybei pavaldžių įmonių ar įstaigų, valstybės institucijų ir įstaigų, juridinių ir fizinių asmenų, kurių reikia Skyriaus uždaviniams įgyvendinti ir funkcijoms atlikti;
7.2. gauti skyriaus funkcijoms atlikti reikalingą materialinį ir techninį aprūpinimą, kelti Skyriaus darbuotojų kvalifikaciją;
7.3. pagal savo kompetenciją ir suteiktus įgaliojimus atstovauti Administracijai kitose įstaigose ir organizacijose;
7.4. suderinęs su kitų Administracijos struktūrinių padalinių vadovais, pasitelkti kitų Administracijos struktūrinių padalinių specialistus Skyriaus uždaviniams ir funkcijoms įgyvendinti, sprendimų ir kitų dokumentų projektams rengti;
7.5. organizuoti pasitarimus ir diskusijas savo kompetencijos klausimams spręsti;
8. Skyriaus valstybės tarnautojai:
8.1. vykdydami pavestas funkcijas, turi teisę atskirai ar kartu su Administracijos ir kitų valstybės institucijų pareigūnais kontrolės tikslu lankytis Savivaldybės įstaigose, įmonėse, kitose įstaigose, įmonėse ar organizacijose ir jų teritorijose, taip pat fiziniams asmenims priklausančiose teritorijose ar patalpose, lankytis renginiuose;
8.2. įgyvendindami veiklą reglamentuojančiuose įstatymuose nustatytas teises ar atlikdami pavestas pareigas, turi teisę duoti asmenims teisėtus nurodymus ir reikalavimus (įleisti į tikrinamas teritorijas, patalpas (išskyrus žmogaus būstą) ar kitus objektus; pateikti informaciją, duomenis ar dokumentus; atvykti ir duoti paaiškinimus, vykdyti teisės aktuose nustatytas pareigas ir kt.).
9. Skyrius gali turėti ir kitų Lietuvos Respublikos įstatymais ir kitais teisės aktais suteiktų teisių.

IV SKYRIUS
SKYRIAUS DARBO ORGANIZAVIMAS

10. Skyriaus valstybės tarnautojai į pareigas priimami ir atleidžiami iš tarnybos Lietuvos Respublikos valstybės tarnybos įstatymo, darbuotojai, dirbantys pagal darbo sutartį, – Lietuvos Respublikos darbo kodekso nustatyta tvarka. Skyriaus valstybės tarnautojų ir darbuotojų, dirbančių pagal darbo sutartį, pareigybėms keliami reikalavimai ir funkcijos nustatomi pareigybių aprašymuose. Juos skiria į pareigas ir atleidžia iš jų, nustato darbo užmokestį, skatina, skiria tarnybines ir drausmines nuobaudas, suteikia atostogas ir išleidžia į komandiruotes Administracijos direktorius, jeigu kiti teisės aktai nenustato kitaip;
11. Skyriui vadovauja Skyriaus vedėjas.
12. Skyriaus vedėjas:
12.1. planuoja ir organizuoja Skyriaus darbą, sprendžia jo kompetencijai priskirtus klausimus, atsako už Skyriui pavestų uždavinių ir funkcijų vykdymą;
12.2. atsiskaito Administracijos direktoriui už Skyriaus veiklą;
12.3. teikia siūlymus Administracijos direktoriui Skyriaus kompetencijos klausimais;
12.4. nustato Skyriaus darbuotojų atsakomybę už atskiras veiklos sritis;
12.5. vertina jam pavaldžių Skyriaus valstybės tarnautojų tarnybinę veiklą, teikia pasiūlymus Savivaldybės administracijos direktoriui dėl jam pavaldžių Skyriaus valstybės tarnautojų skatinimo, atsakomybės;
12.6. nustatyta tvarka atstovauja Skyriui, o esant Administracijos direktoriaus pavedimui, Administracijai;
12.7. pagal kompetenciją vykdo kitus su Savivaldybės ar Skyriaus funkcijomis susijusius nenuolatinio pobūdžio pavedimus tam, kad būtų pasiekti Savivaldybės strateginiai tikslai;
12.8. Skyriaus vedėjo laikinai nesant, jo funkcijas atlieka kitas Administracijos direktoriaus paskirtas Skyriaus valstybės tarnautojas.
13. Skyrių likvidavus, dokumentai pagal dokumentų priėmimo - perdavimo aktą perduodami Administracijai, reorganizavus, – struktūriniam padaliniui, kuris perima Skyriaus funkcijas. Skyriaus valstybės tarnautojai ar darbuotojai, dirbantys pagal darbo sutartis, atleidžiami iš pareigų arba perkeliami į kitas pareigas, privalo perduoti savo žinioje turimą turtą ir dokumentus Skyriaus vedėjui. 

V SKYRIUS
BAIGIAMOSIOS NUOSTATOS

14. Skyriaus struktūra, darbo organizavimas keičiamas ar skyrius naikinamas įstatymų ir kitų teisės aktų nustatyta tvarka.
15. Skyriaus nuostatai tvirtinami, keičiami arba papildomi Administracijos direktoriaus įsakymu.


Rengė:
Civilinės saugos ir viešosios tvarkos skyriaus vedėja	Renata Jonauskienė
